Jóhannes Stefánsson segist hafa verið örvinglaður og leitað í áfengi á þeim tíma sem hann hringdi í þáverandi eiginkonu sína . Vísir / Vilhelm Símtal Jóhannesar Stefánssonar , fyrrverandi starfsmanns Samherja í Namibíu , og fyrrverandi eiginkonu hans þar sem hann hótar henni og fleirum öllu illu er í birtingu á YouTube á nafnlausum aðgangi . Samkvæmt heimildum Vísis hafði eiginkonan fyrrverandi ekki hugmynd um birtingu símtalsins sem hún tók þó vissulega upp fyrir nokkrum árum . Myndbandið er því birt gegn hennar vilja og Jóhannesar sömuleiðis . Jóhannes segir í samtali við Stundina að hann hafi verið ölvaður og örvinglaður þegar hann hringdi símtalið . Eiginkonan segist hafa deilt myndbandinu með Jóni Óttari Ólafssyni , starfsmanni Samherja , árið 2017 og nokkrum til viðbótar . Jóhannes segist hafa upplifað sig í mikilli lífshættu á þessu tímabili . „ Ég var örvinglaður og tókst á við aðstæðurnar með því að drekka áfengi . Ég sagði hluti sem ég hef ætíð séð eftir og hef gengist við því og beðið alla hlutaðeigandi aðila afsökunar , “ segir Jóhannes við Stundina . Jóhannes steig fram í Kveik í nóvember og greindi frá mútugreiðslum og miklum aflandsviðskiptum Samherja í Namibíu og Angóla undanfarin ár . Jóhannes var framkvæmdastjóri dótturfélags Samherja í Namibíu til ársins 2016 þegar hann lauk störfum . Hann kom þúsundum skjala í hendur Wikileaks og segir meðvitaður að hans geti beðið afleiðingar vegna þátttöku í aðgerðum Samherja . Hér fyrir neðan má sjá myndbandið af símtalinu en nöfn önnur en Jóhannesar hafa verið fjarlægð úr því .